(version in spagnûl)
mercoledì 10 giugno 2015
Rike, la cruche
E jere une vecjute badascule cuant che le cognossei, tant timp indaûr. Si clamave Ulrika, ma tal paîs ducj i disevin Rike. Di solit, des mês bandis, aes peraulis che no sunavin a furlan, si lis çoncjave e si lis insedave tant che a une vît, lassantji dome l’essenziâl le fasevin aparî come proprie, a tal pont che al dîle e veve un biel sun nostran.
Si saveve che e vignive di cualchi lûc de Prussie, par chel i disevin “la cruche”, “la muche” e par i plui moderâts e jere “la todescje”. Si jere maridade tal so paîs oltran, cuntun furlan che al jere un mestri tal lavorà il stuc. Chest, a pene finide la stagjon, al cjapà sù femine, frut e bagais tornant in paîs inte cjase dai paris. Al passà l’Unvier in famee e aes primis menadis dal vuisignâr salvadi al cjapâ di gnûf la strade pes Gjermaniis. Cjo, al veve dôs bocjis di nudrì e disìnle pûr, no i displaseve lâ pal mont.
Rike si jere inseride avonde ben te comunitât, si disberdeave pulît cul fevelà e veve imparât chel tant che al bastave, dome che no jessint di marilenghe e veve dificoltât tal pronunziâ coretementri cualchi letare o vocabul, soredut il “D” che jê e diseve “T”, us fâs un esempli, “bon dì” par jê al jere “bon tì”.
Basili, il so om, ogni tant i mandave dôs riis a mieç di cualchidun che al tornave in patrie, e ca al vignive il probleme: se ben che si rangjave a leile, cemût fasevie a rispuindi se no saveve scrivi?, nuie pôre si disè, savint che Dree, l’ostîr, al jere scuelât, sigurementri le varès judade. Dit e fat, une dì si presente te ostarie motivant la sô dibisugne: - po, si si, al mancjarès altri – al disè Dree - dome che cumò no ai timp, ven domenie tor lis dôs -, - ah benon, alore si viodin “tomenie tor lis tôs”. - Rike e rispuindeve simpri cun lis ultimis peraulis ditis dal interlocutôr, i vignive comut cussì, forsit par no vê a man peraulis propris.
La domenie ae ore stabilide si presentà tant che un gjendarme sul atenti -. “Bon tì Tree o soi rivate” -. Si sentarin, Rike e poiâ cjarte e buste su la taule. - Bon - al disè Dree: - cjale mo, o fasin cussì, tu tu mi detis e jo o scrîf. - Contente la todescje di vê risolte la cuistion e rispuindè - Si, si, jo ti teti e tu tu scrivis!
di Galliano di Buenos Aires
(version in spagnûl)
(version in spagnûl)
Etichetis: Contis, Galliano di Buenos Aires, Gjenar ironic
lunedì 8 giugno 2015
Tananai e Il Rôl
Lu clamavin Il Rôl. Al cognosseve i sconzûrs cuintri dai spirts malins e la magjie des jerbis; a siguravin di vêlu cjatât a discori cui vons dal clan, denant di un fûc, vie pe gnot. Cul sô tambûr bocognon al clamave dongje il popul; al proclamave di vê cjacarât in sium cul Cîl Pari e di vê svualât fin insom de mont Daģa, la Mari Grant... al jere il moment di alçâsi, i vevin dit, il moment di cjapâ in man i arcs e di semenâ lancis te tiere par une ricuelte di sanc. Lis Tribûs a vevin di dâsi dongje…
Ma chei altris lu paravin vie dai vilaçs e i disevin che une dì al sarès lât a finîle mâl, e che le finìs une buine volte di fâ chel grant davoi e di pretindi di fevelâ cui Gjôs, che se di no al varès paiât pe sô supierbie, no dome lui ma dut il Paîs. A stiçavin i fruts a traiji claps.
Chê dì, plen di morbin come simpri, Tananai Qan al jevà e al ordenà di puartâi une scudiele di lat di cjavale, cu la solite muse di ridi. Il so vivôr nol cessave mai, la gaiece e discomparive de sô muse dome cuant che, par cualchi reson, lu lassavin cence licôr di lat. In chei moments al scaturive, e no dome al jere bon di savoltâ la sô tende, e salacor metât dal vilaç, ma fintremai il cîl seren si scurive cuant che al scomençave a vosâ.
Il Rôl, tal so torzeonâ, al jere rivât li dal vilaç di Tananai. Lu cjatà fûr de puarte de tende, impicotît, une man tal flanc e chê altre ingrampade ai luncs moschets. I si svicinà, alore, cence dî une peraule.
Al jere plui alt, plui muscolôs dal Qan. Ma a cjalâlu di dongje nol faseve teme, ni sudizion. Si sintivisi, invezit, come une cjavrute cul so pastôr, pazient, fuart, e bon di puartâle sù pes spalis se al ves scugnût.
Tananai, fi di Jalaqai, fi di Sogudai, lu invidà a jentrâ cuntun gjest de man, cence mudâ espression.
Za di agns i pirâts zalahits a fasevin scorsadis tes tieris des Tribûs, fiscant, maçant e robant cjavai. Ma chel Istât, cui cjars di vuere e grifons piturâts tai standarts, i soldâts di Sgriphio V a jerin disbarcjâts di desenis di nâfs, risolûts a sachizâ dut e a sotanâ ducj.
Tananai e i siei cavalîrs, ancje se a jerin za pronts, no si spietavin chê sdrume grande di nemîs. A jerin scjampâts, a vevin lassât che i cjars ju scorsenassin. Cualchidun al jere stât dissielât dal cjaval, cuant che lis lancis zalahitis, cu la ponte a spice e un sgrif laterâl in forme di mieç vieri di lune, si jerin impiradis te cjar des bestiis.
“Puartìnsai daûr, viers lis culinis. Puartìnju dongje de Mari!”. Daûr dai conseis dal Rôl, a vevin plantât lancis tal teren. I cavalîrs, svelts, a jerin bogns di sghindâlis, ma i cjars nemîs, tirâts ognidun di doi cjavai, no rivavin a fermâsi a timp o a gambiâ direzion. Si intrigavin e a sdramassavin jù cuant che i nemâi si sbudielavin di bessôi cuintri des lancis, te cjarie imburide, o a lavin a stocâ cuintri di chei altris cjars, za ribaltâts suntun flanc. Il rest lu faserin lis frecis dai arcîrs di Tananai.
Ancje Sgriphio V, dit il Paron dal Mâr, al jere muart in chel maçalizi. I zalahits altîrs no saressin plui tornâts.
Tananai, di in chê volte, lu àn nomenât Qan dai Qans e al parone su lis Tribûs. Al à cjaçât, al à scombatût e al à amât, e al à vût sîs fîs, un plui seneôs di bataiis di chel altri. Al è zaromai vieli e al à partît il so imperi tra di lôr.
Il Rôl, invezit, al è za muart.
Cheste matine al è tal jet, e nol à voie di jevâ. E je la prime volte che i sucêt.
“Sveiti”
“No pues, mi sint la fiere”
“Sveiti, ti dîs, al jere dut un insium. Sù mo, jeve”
Tananai al à tirât sù il cjâf, al à viodût la muse dal amì: “Sêstu propit tu, Rôl? Sêstu vignût a cjolmi?”
“Tiriti sù, che o vin di resurî. O vin presse. Tancj viaçs o sin nassûts, in altris etis e altris lûcs...”
“Ce? Vino di nassi ancjemò? E cui?”. Il scuniment lu à bandonât, di bot.
“Tu? Tu tu sarâs il Sgriphio, prin dal so non… e jo o sarai Zalah. Niciti, che e je ore!”
di Xabi Xogrâr da Plêf
Etichetis: Contis, Gjenar fantastic, Gjenar storic, Xabier Xogrâr da plêf
venerdì 5 giugno 2015
Pocis
Mi cridin simpri, a cjase, parcè o ai pôre des robis dulà che no si cjale dentri.
Ma jo une volte o ai bevût un raiat, te scjate dal lat, e cumò o vuei bevi dome tes butiliis di veri.
Parfin lis pocis mi spaurissin: o pensi simpri che si podarès lâ sot fintremai a finîle tal mieç dal mont.
Inte strade blancje o vaivi. Il pai, inpins jenfri dôs strichis di aghe maron, mi clamave vaios. Di bot al è saltât fûr un madracat grandonon, plen di mostacjis finis finis. Lu à muardût e striçât come un tubet di dentifrici. Al leve fûr e dentri des pocis scjassant il cjâf e dapardut a colavin toc di pai. Le bestie e tornave daûr e e finive di mangjâiu. Però è someave dute a Tatsu, il gno dragut di peluche, e cussì ae mame no i ai dite nuie.
di Raffaele Serafini
Contis dal ostîr
Etichetis: Contis, Contis dal Ostîr, Gjenar di orôr, Ostîr, Raffaele Serafini
giovedì 4 giugno 2015
Ermes e il malguvier
Tai dîs di campagne eletorâl pes votazions regjonâls 2015, stomeât di fami savoltâ il stomi a sintî i politics intai pulinârs de television, mi soi metût a lei un saç in marilenghe di Giovanni Pillinini ch'al fevele de vite e de opare di un grant om furlan, vivût un grum di agns indaûr (1622 – 1692), ma ch'al somee ancjemò presint te nestre ete. Un om di grande esperience e savê, fats in tes corts de famee dai Medici in Toscane, daspò te Republiche Serenissime di Vignesie, e a la fin a Viene te cort de Cjase Imperiâl, cence contâ che de vite militâr te vuere dai Trente Agns. Bon, daspò il so ritîr tal ricet di Guriz di Cjamins dongje Codroip, Ermes di Colorêt al à vût mût di tornâ parsore des sôs esperiencis, e il so judizi sul mont dai sorestants e sul lôr mût di guviernâ e aministrâ al è une vore critic, tant che ta un dai siei sonets, si sâ che Ermes al è stât un grant poete, ai risierve la cuartine chi sot:
Ognun fevele ben, opare mâl
ognun la vûl cuinçâ e plui la romp
e il grop dal mâl guviar è tant insomp
ch’a no lul cuince plui vueli né sâl
E a no son nome i politics e aministradôrs dal timp a no plasêi, parcè che ancje i miedis e i farmaciscj a colin sot la sô manarie, baste dai une lete aes dôs cuartinis chi sot:
And’è cu no cognôs né onzint né jarbe
e pretindin di vuarî cual si sei mâl
e, cjaminant cun pas pontificâl,
stimin che il medeâ al stei te barbe.
Vadi la spezierie dute in malore
sirops, aghis, cordiai e confezions,
pirulis, pitareçs, cassie in bocons
l’è chel cu fâs mûri denant da l’ore.
A us domandi se a us somee che lis nainis e sedin cambiadis daspò cuasi cuatricent agns. A no zonti nuie altri, dome il gno parè: la rispueste e je SI, ma in piês!
di Bepi Zefon
Etichetis: Bepi Zefon, Contis, Gjenar poetic, Gjenar sociâl, Gjenar storic
domenica 24 maggio 2015
Eurocontest
Zorç no sta a fâ il mataran! Cjale che se ancje tu i disis stupide la Cannuli no ti rispuint! Al è dome un REX B/N chel li… migo il telescherm intercomunicant di Orwell in 1984!
Usgnot e je une biele serade parcè che i vecjos a son lâts a durmî e jo e gno cusin o podìn viodi bessôi la tele. Tal fogolâr si sint ancjemò l’odôr de polente e la tv e je une novitât di pôcs mês.
Mi plâs vignî a Selvucis te cjase coloniche dai miei parincj ma vuê jo e Zorç o vin scugnût scjampâ vie di Lino barbîr che, cuant che al rive ca cul so motorinat, al ûl taiâ i cjavei a ducj… a scugjele! Posisa! Par chel o sin scjampâts sul toblât.
Bon. Alore usgnot al è il Festival de Cjançon Europeane edizion 1974 e o sin devant dal scherm.
Pe Italie e je la “Mezzochilo”, come che le clame simpri lui, Lino barbîr… Mezzochilo=cinque etti.
Nô o tignìn pe cjantante de massele cuadrade che però no a fat i conts cu la modernitât! Un gnûf aiar al sofle di setentrion. A son i svedês ABBA che a fasin la part dal leon cu la lôr WATERLOO, la storie di une fantate vinte in amôr come Napoleon apont a Waterloo…
Ce bielis che a son lis cjantantis Agnetha e Annifrid… plui tart a vignaran definidis i cûi plui biei dal mont!
Al è biel sintî cjantâ in variis lenghis ancje se no si capìs nie ma dutcâs nô o sin patrioti e o tignìn pe Mezzochilo, insome… o cjapìn l’Eurofestival come une competizion sportive e cussì, cuant che lis votazions a rivin insom, o sin une vore rabiâts. Prins i ABBA cul lôr pop/rock e seconde la Cinquetti…
2015
Ustiment… mi soi indurmidît devant de television cjalant propit l’Eurofestival… o ai vût un insium che mi sameave cussì vêr e o soi… tornât indaûr intal timp a la primevere dal 1974.
Il mont al è cambiât une vore tra votos cui telefonins e republichis de ex Jugoslavie e de ex URSS che a partecipin a la gare e ducj a cjantâ par inglês e dopo… adiudiudiudiudiudiu… ce ti viodio? Une femine cu la barbe?
di Checo Tam
Etichetis: Checo Tam, Contis, Famei, Gjenar ironic, Gjenar sociâl
sabato 16 maggio 2015
Partît e balon
L’alenadôr nol saveve ce fâ. Ricuperâ Gadocha infortunât o meti Bula? Inserî il fluidificant Kmiecik o lassâ Kapka? E Ostafinski? Ma cemût? Meti lui e no Gorgon? E Lato? Cemût si podevial lassâ in bancjine Lato par meti Chojnackl? Al jere un suicidi calcistic! Epûr al scugnive ubidî a lis diretivis di partît. Al veve di meti ce che i leve ben a lôr.
“Se tu i tegnis a la bancjine tu âs di fâ ce che ti dîs jo” i diseve il President de Federazion. “E je une partide impuartante chê cu la Italie… no podìn permetisi di pierdi… o vin di cualificâsi pai Europeans…”
E cussì l’alenadôr Casimiro Gorski al jere dismontât de sô 124 Polski FIAT ta chê frede matine di Unvier par fâ la ramanzine ai siei prime dal grant incuintri…
“No vês di vê pôre… ju vin za batûts une volte, propit ai mondiâi di Gjermanie, dulà che o sin rivâts prime dal Brasîl… visaitsi che o vês intor la maie cu la blancje acuile di Polonie e il ros dal sanc dai nestris muarts… visaitsi di Jan Sobiesky…”
Ma intant che al cjacarave si inacuarzeve za di vê pierdût, cun chê scuadre. Lato, cu la maie numar 15 sui zenoi, lu cjalave cuntun cidinôr che al jere une domande, e Chojnackl, fi di un dal partît, - e no dome lui - a vevin tai voi za i gôi cjapâts. Tal miêç dal campo i talians a varessin fat ce che a volevin, inutil sperâ.
Casimiro al porconâ, ma cence nominâ il partît. No i deve fastidi scugnî fâ ce che a volevin lôr. No. Ce che i devi plui fastidi nol jere il comunism, ma il fat che chel comunism, di balon, no 'nt capive un boro!
di Milio dai cjans
Publicât di gelo stellato a lis 00:18:00 12 coments
Etichetis: Contis, Gjenar ironic, Gjenar storic, Milio dai cjans
mercoledì 13 maggio 2015
Il prin amôr
Cristoful al leve dutis lis buinoris tal parc, si sentave simpri sot de frescje ombrene di un vieri carobolâr. Daspò pensionât, si lu viodeve plui cuiet e disfrutant a timp plen di cheste gnove tape, di fat si dedicave di plui al plasê de leture. A cjase sô, i libris a ocupavin variis scansiis e ogni matine si puartave un cun lui. La trancuilitât dal boscut i permeteve di tornâ a rimetisi dentri di une storie, dantji la pussibilitât di scjampâ des sfidis che al proponeve il cuotidian. Une dì al montà sore une cjadree par ritirâ un volum de scansie adalt. In chel moment un pacut i colâ ai siei pîts, lu alçà… I ricuarts si folcjarin inte sô ment…
… - Lene… -, - Cris… - A jerin Madalene e Cristoful. In chest mût e cence pôre, i doi zovins si clamavin cui diminutîfs, intant che fasevin l’ultin toc di strade, prin di rivâ ae scuele elementâr dal paîs. Par moments si tignivin par man, di bot e come che e fos une cjarece, lui i deve une tiradute aes lungjis strecis, disarmantji il nastri blanc che al formave un laç, ancjetant lizere e sutîl e jere la stice di jê, tal mintri e tornave a fâsi il floc. E cjapâts des mans a rivavin ae scuele tal moment de tierce e ultime scampanelade, daspò si sieravin lis puartis di acès.
La vuere e jere finide. A stavin gustant cuant che i paris di Cristoful a tirarin fûr il teme de emigrazion, a saressin lâts in Argjentine, come simpri i plui grancj a decidevin. Cristoful al pensâ a Madalene, al volè fevelâ di ce che al sintive par jê, ma la mari cjapant la peraule e disè: - tu viodarâs, tu viodarâs robis gnovis, tu varàs gnûfs amîs, o viazarin cu la nâf! -. Pai paris, la cuistion si concludeve li. Pal frut in cambi no. La sô muse e cjapà une espression di abandon, al sintive che saressin vignûts dîs sfadiôs cun sensazions di pierditis. Zuiant e imitant i grancj si jerin metûts “a morosâ”, al jere come fâ des provis intune opare di teatri, par vê une vite future parie.
Moments prin de partence Lene i de un pacut involuçât e leât cuntune curdele blancje, la stesse dal floc che i leave lis lungjis strecis. La famee e viazà, e rivà a Buenos Aires, e transità par diferents puescj, si trasferirin in diviersis cjasis, fintremai che Cristoful al cjatà il so puest in cheste cosmopolite citât. Dal pacut di Lene si jerin pierdudis lis olmis, fintant che e rivà chê buinore…
… cuant che Cristoful al rivà al parc, emozionât al ricuardà la blancje curdele che tantis voltis al veve slaçade… e le slaçà di gnûf, al discartossà il pacut, il titul lu comovè, al jere: “Dai Apenins aes Andis”. Al restà imbacuchît cjalant la cuviertine colôr vert scûr cun letaris doradis. Un vêl di gramece i cuvierzeve la cjalade, a stents, si e no, si lu sintive dî: - Lene, Lene –
Al vierzè il libri: jenfri lis sôs pagjinis al cjatà une flôr; il timp le veve secjade, ma inmò e profumave.
di Galliano di Buenos Aires
Etichetis: Contis, Galliano di Buenos Aires, Gjenar romantic
lunedì 4 maggio 2015
Conversions
Sauli al cjavalcave su la vie di Dimasq daspò vê sistemât la cuistion intun vilaç dulà che e stave cjapant pît une strane clape di int che no oreve savê di sacrificâ al Imperadôr. A crodevin intun sôl Diu, come i Ebreus, ma a sustignivin che chest Diu si fos manifestât in Tiere e al fos muart su la crôs cualchi an prime. Ancje Sauli al jere ebreu ma al jere ancje citadin roman e, ta chês regjons alì, jentradis di trê secui inte orbite elenistiche, si fevelave soredut grêc, e aramaic, lenghis che lui al saveve ben, oltri a cualchi rudiment latin.
A un ciert pont une grande lûs e comparì intal cîl e si sbassà a cualchi metri parsore di lui e dal so cjaval. La bestie, spaventantsi pal meracul, e butà jù intal polvar il so paron. Alore, dut macolât, Sauli al sintì une vôs che i disè par grêc: “Sauli, ce âstu di perseguitâmi? Lasse sta chei puars! Lasse che a vivedin in pâs! Tu sâs cui che a son!!!”
E jere une vôs imperiose, tremende e lui al tramà di pôre al sintîle. Al capì ce che e oreve disi… al jere il Signôr che i ordenave di lassâ in pâs i Cristians… anzi, te sô ment di bot e jere deventade madure la idee che lui, invezit di torturâ chei puars, di chel moment ju varès judâts. Intant la lûs e jere sparide dal dut. Diu di jere manifestât in dute la so potence! Al jere tornât tal so Ream celest!
Dentri de crononâf Axil e Jordin a stavin fasint il pont de situazion, fevelant tra lôr par globish: a stavin tornant tal an 2555. Axil al disè al so compagn: “Sino sigûrs che le vedi capide? No sai se il grêc che o ai doprât par spaurîlu al jere trop coret…”
“No sta vê pôre, Axil, al jere coret… magari la pronuncie e jere un tic foreste par lui ma… no jerie la vôs di Diu?”
di Checo Tam
Etichetis: Checo Tam, Contis, Famei, Gjenar fantasience
sabato 2 maggio 2015
Mi ven di reading cun l'ostîr
Us segnalìn che il vuestri Ostîr al va ator a sparniçâ il verp de Ostarie e des Contis.
Dopo jessi stât a Tumieç, cualchi timp fa, in gracie dal lavôr che e stâ fasint la organizazion dal Premi Sant Simon, soredut di di Carlo Tolazzi e Walter Tomada, ve chi un altri apontament cun il lavôr che al è jentrât inte schirie dai finaliscj inte edizion dal Premi dal an passât, par cjacarâ di narative, di contis, di furlan e di ce che al ven.
Cun di plui, se cualchidun al à voie di jessi stiçât a savent di plui, ve chi che o podês cjatâ il bant di Concors par chest an (scjadince 30 di Jugn), e ve chi che o podês lei Anin, une conte che e fâs part di chel lavôr, Spieli cence bramis, une altre, e ancje Gusto, une altre conte, che no je di su cheste Ostarie, ma che la cjatais sul Salvadeat, il blog par furlan dal vuestri Ostîr.
E viodeit di plasê la nestre pagjine dal muselibri, se no lu vês inmò fat.
E sicome o seis de Ostarie, ven a stâi, di famee, us lassi ancje, par gust, il dissen che al faseve di spali par peâ dutis lis contis di famee dal progjet... la mê acuile gjenealogjiche.
Etichetis: Contecurte, Contis dal Ostîr, Gnovis, Ostîr, Raffaele Serafini
Iscriviti a: Coments al post (Atom)
fur_Latn ita_Latn nob_Latn fur_Latn fur_Latn fur_Latn fur_Latn fur_Latn scn_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn isl_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn ces_Latn fur_Latn fur_Latn fur_Latn fur_Latn scn_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn lmo_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn pap_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn scn_Latn fur_Latn ita_Latn cat_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn